Sebastian Ghiță este rezultatul unui experiment în eprubetă: fuziunea Partidului cu Securitatea. Partidul, sub diversele denumiri ale sale (Comunist, înainte de 1989, FSN, PDSR, PSD, PD, PNL etc., după 1989), este structura politică aflată neîntrerupt la conducerea acestei țări; el este condus de aceiași oameni, cu aceeași gândire totalitară, chiar dacă parte dintre tovarășii de altădată, care au penetrat proaspetele partide înființate în democrație, s-au pensionat sau au dispărut biologic din prezidiu și au fost înlocuiți de o nouă generație, dar la fel de coruptă precum cea veche. Securitatea, spartă în 5-7 servicii democratice după 1989 și rebranduită ca partener valabil al NATO și apoi falangă a Anticorupției, a privatizat țara, a creat primii miliardari din libertate și a pus la punct o vastă afacere privată alimentată din resurse publice. Și înainte de 1989, și după, cele două structuri s-au concurat cu violență. În câteva rânduri, au încercat să colaboreze. Sebastian Ghiță este un punct de congruență.

Partidul. Cel mai important personaj al regimului Victor Ponta, „Sebi” Ghiță a fost deopotrivă amic și sponsor politic al fostului premier, căruia i-a organizat o petrecere faraonică pe Arena Națională, dar și curea de transmisie cu grupul Udrea-Băsescu. Abilitatea de a fi simultan și în Palatul Victoria, și în Palatul Cotroceni, și la PSD, și la Partidul prezidențial, l-a recomandat pentru poziția de prim-vameș al celor mai bănoase afaceri cu statul. O anchetă a ziarului România Liberă arăta că Sebastian Ghiță a reușit, prin cele 54 de firme pe care le controla direct sau prin interpuși, să dreneze din bugetele statului 1 miliard de lei sub formă de contracte publice, din 2010 până astăzi. Comisioane, șpăgi, lucrări supraevaluate și făcute de mântuială, sisteme informatice de zeci de milioane de euro care nu funcționau, dar cotizau: atacul rapace al lui Sebastian Ghiță împotriva României începuse să fie o problemă de securitate națională. Însă printre clienții lui Ghiță se află, deloc întâmplător, și Serviciul Român de Informații, prin Institutul de Tehnologii Avansate, iar...

Securitatea. ...iar Sebastian Ghiță aparține SRI. Că este ofițer acoperit, că este colaborator, că este asociat într-unul dintre zecile de moduri prin care Securitatea a știut să-și controleze oamenii, asta nu putem ști. Modalitatea prin care Sebastian Ghiță, ajuns potent om de afaceri și patron de televiziune, a făcut servicii serviciilor este informație clasificată. Știm însă că era un intim al lui Florian Coldea, șeful de facto al SRI, alături de care își făcea vacanțele în Seychelles și în Toscana, și cu care se vizita frecvent. Relația Ghiță-Coldea era reciproc avantajoasă: pe de-o parte Ghiță trebuia să-l „controleze” pe Coldea din comisia parlamentară de resort, unde Ghiță era membru; pe de altă parte, Coldea trebuia să-l „controleze” pe Ghiță în privința zecilor de contracte ciudate care începuseră să ridice suspiciunea Comisiei Europene, ulterior a procurorilor români. De amintit că Florian Coldea l-a moștenit pe Sebastian Ghiță de la garda veche, Dumitru Păltânea și Gioni Popescu, și că acest copil teribil al neosecurismului românesc și-a câștigat reputația de jucător cu sânge rece după ce l-a executat pe mogulul Sorin Ovidiu Vântu, căruia i-a luat atât imperiul, cât și slujitorii. A devenit el însuși mogul media, reprezentant al securismului pe stil nou, care anunța zorii unei noi ere după ce Dan Voiculescu, reprezentantul securismului pe stil vechi, a ajuns la închisoare. Sebastian Ghiță a adunat nu doar miliarde în conturi, ci și informații compromițătoare din cercurile în care s-a învârtit, astfel încât în momentul în care serviciile l-au lăsat din brațe, s-a detonat provocând plecarea lui Florian Coldea de la SRI.

Vedem acum o poză de mafiot balcanic, cu barbă și cămașă neagră, prins de poliția sârbă, și citim știrea că este așteptat în țară, spre a fi arestat și judecat în cele 5 dosare penale.

Polițistul ăla sârb care l-a prins pe Sebastian Ghiță circulând cu acte false de Slovenia a încurcat tare mult situația în România. Sunt mulți pe-aici care-l voiau dispărut fără urmă. Pentru că, spre deosebire de ceilalți fugari celebri (Mihai Necolaiciuc, Nicolae Popa, Ioana Maria Vlas, Omar Hayssam), care au jucat roluri secundare în marele plan național de jefuire a României, Sebastian Ghiță cunoaște circuitul real al banilor între Partid și Securitate. El este password-ul la o întrebare care nu și-a găsit până acum răspuns: cum au reușit niște angajați la stat, care trăiesc din salarii amârâte de slujbași publici, să-și permită nu doar vile, penthouse-uri, limuzine, domenii de vânătoare, vacanțe în Dubai, Seychelles, Toscana sau Fortalezza și o armată de servitori, dar și luxul libertății?